**นายกเทศมนตรีตำบลห้วยยอด เรียกประชุมคณะผู้บริหาร สมาชิกสภาเทศบาล หัวหน้าส่วนราชการ และเจ้าหน้าที่ที่เกี่ยวข้อง เพื่อเตรียมมาตรการป้องกันและให้ความช่วยเหลือประชาชน หลังพบมีผู้ติดเชื้อโควิดในเขตเทศบาลฯเพิ่มขึ้น**

เช้าวันนี้ (5 ต.ค.64) เวลา 09.00น. ที่เทศบาลตำบลห้วยยอด นายธวัชชัย วรพงศ์พัฒน์ นายกเทศมนตรีตำบลห้วยยอด เป็นประธานการประชุม เพื่อเตรียมมาตรการป้องกันและแก้ไขปัญหาสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ในเขตเทศบาลตำบลห้วยยอด ภายหลังจากได้ดำเนินการตรวจ Antigen Test Kit (ATK)หาเชื้อโควิด-19เชิงรุก พบว่ามีผู้ติดเชื้อเพิ่มขึ้นอย่างต่อเนื่องซึ่งมีผลกระทบต่อสุขภาพของประชาชน และส่งผลกระทบต่อเศรษฐกิจ โดยมีคณะผู้บริหาร สมาชิกสภาเทศบาล หัวหน้าส่วนราชการ และเจ้าหน้าที่ที่เกี่ยวข้องร่วมประชุม

ทั้งนี้ เพื่อรองรับการแก้ไขปัญหาดังกล่าว เทศบาลได้ดำเนินการสอบสวนโรค การจัดสถานที่รองรับการกักตัวของผู้ติดเชื้อโควิด-19 การขอความร่วมมือประชาชนงดหรือหลีกเลี่ยงการเดินทางเข้าในพื้นที่เสี่ยงต่อการระบาดโรคติดเชื้อไว้รัสโคโรน่า 2019 (โควิด-19) ประกอบด้วย พื้นที่ ชุมชนตลาดห้วยยอด ถนนเพียรพร้อม ถนนเทศบาล 13 ถนนเทศบาล 5 ถนนพลรักษ์อุทิศ ถนนนครกิจบำรุง ชุมชนกวนอู ถนนเทศบาล 6 ชุมชนวัฒนา ถนนพิศาลสีมารักษ์ ถนนเลียบทางรถไฟ ถนนเทศบาล 14 ชุมชนตาชี ถนนเทศบาล 22 ถนนเลียบทางรถไฟ ชุมชนควนหนังขำ หมู่บ้านสวนรื่นรมย์ ชุมชนถนนแพรก ถนนเทศารัษฎา ชุมชนหน้าวัดห้วยยอด ถนนชุมชน ชุมชนหลังวัดห้วยยอด ถนนเทศบาล 7 ถนนร่วมพัฒนา

ขณะเดียวกัน ยังได้ปิดตลาดในเขตเทศบาลทั้ง 4 แห่ง เพื่อให้สามารถบริหารจัดการพื้นที่ในการป้องกันการแพร่ระบาดของโรคติดเชื้อไวรัสโคโรนา 2019 ให้เป็นไปอย่างมีประสิทธิภาพ พร้อมทั้งดำเนินการล้าง ทำความสะอาด ฉีดพ่นยาฆ่าเชื้อโควิด-19 และปฏิบัติตามมาตรการป้องกันการแพร่ระบาดของโรคติดเชื้อไวรัสโคโรนา 2019 (COVID-19) เพื่อสร้างความมั่นใจให้แก่ประชาชน และลดความเสี่ยงในการติดเชื้อโควิด-19

โดยในเบื้องต้น ได้กำหนดเปิดตลาดในเขตเทศบาล ดังนี้ ตลาดศรีศุภผล(ตลาดเช้า) ตลาดเทศบาล 2547 ตลาดเสริมสุข (ตลาดนัดควนหนังขำ) กำหนดเปิดวันที่ 9 ตุลาคม 2564 และตลาดนัดยอดธานี (ตลาดนัดหน้าสถานีรถไฟห้วยยอด) กำหนดเปิดวันที่ 10 ตุลาคม 2564 ทั้งนี้หากมีการเปลี่ยนแปลงเทศบาลจะประกาศให้พ่อค้า แม่ค้า ประชาชน ทราบต่อไป

นอกจากนี้เพื่อให้การเฝ้าระวังป้องกันและแก้ไขปัญหาการแพร่ระบาดของโรคติดเชื้อไวรัสโคโรนา 2019 (โควิด-19) เป็นไปอย่างมีประสิทธิภาพสามารถสร้างความรับรู้และความเข้าใจที่ถูกต้องแก่ประชาชน และสามารถช่วยเหลือประชาชนได้อย่างรวดเร็ว ยังได้จัดตั้งศูนย์ปฏิบัติการและแก้ไขปัญหาการแพร่ระบาดของโรคติดเชื้อไวรัสโคโรนา 2019(โควิด-19) เทศบาลตำบลห้วยยอด สายด่วนโควิด โทร 0-7527-1290 และ0-90520-8170 ตลอด24 ชั่วโมง เพื่อบูรณาการการทำงานให้มีประสิทธิภาพในการแก้ไขปัญหาการแพร่ระบาดโควิดเชิงรุกอีกด้วย

พิมมาส จันทร์ผ่อง/นักประชาสัมพันธ์ชำนาญการ/ข่าว

5 ตุลาคม 2564